הקליינט האחרון
זוֹ הַשָּׁעָה שֶׁאֵלֶיהָ כָּלוֹת עֵינָיו: ; כְּשֶׁהַבַּר נִסְגָּר. ; מִישֶׁהוּ שׁוֹמֵט אֶת כְּנַף הַפְּסַנְתֵּר, ; עוֹטֵף אוֹתוֹ בְּתַכְרִיךְ יָרֹק. ; מִישֶׁהוּ מְדַשְׁדֵּשׁ מִשֻּׁלְחָן לְשֻׁלְחָן, ; קוֹטֵם אֶת הַנֵּרוֹת הַכָּלִים. ; פִּתְאֹם פּוֹלֵחַ אוֹר גָּדוֹל, ; כְּמוֹ אִזְמֵל, כְּמוֹ מְצִלְתַּיִם – ; מַחֲרִישׁ אֶת כָּל הַלַּחֲשׁוּשִׁים ; מִפֶּה זָקוּר לְאֹזֶן פְּעוּרָה, ; מְשַׁתֵּק אֶת הַבִּרְכַּיִם ; הַבּוֹרְקוֹת בַּמִּסְתָּרִים, ; מַפְרִיד בֵּין הַדְּבֵקִים ; שֶׁבְּשָׂרָם אֶחָד בָּאַפְלוּלִית. ; הַצֶּוֶת מִתְקַהֵל בַּלָּאט בִּקְצֵה הַבַּר ; אֶל פֻּלְחָן עַתִּיק-יוֹמִין, ; בַּדְּמָמָה הָעֲשֵׁנָה ; נִשְׁמָע רַק רִשְׁרוּשׁ הַשְּׁטָרוֹת, ; עוֹבֵר וָשָׁב כְּמוֹ אִוְשָׁה שֶׁל תֹּף. ; שְׂפָתַיִם מְמַלְמְלוֹת הַשְׁבָּעוֹת רַכּוֹת, ; אֶצְבָּעוֹת פּוֹעֲמוֹת אָמֵן. ; הַגֻּלְגֹּלֶת הַיּוֹשֶׁבֶת אֶל כֵּס הַקֻּפָּה ; מְחַיֶּכֶת בַּחֹשֶׁךְ: ; זֶה רֶגַע הָאֱמֶת, ; הַדִּין בְּלִי מֶתֶק שֶׁל חִיּוּךְ, ; אֲבָל מָחָר – וְשׁוּב מָחָר – ; הַפְּסַנְתֵּר יִפְרֹשׂ כָּנָף, ; הַלֶּהָבָה תְּכַרְכֵּר מִנֵּר אֶל נֵר, ; וַאֲנִי – חֵי רֹאשִׁי! – אֶקְרֹם בָּשָׂר וָרֹד ; וְנַעֲשֶׂה חַיִּים!; 